CELEX: 32020Q0902(01)
Language: hu
Date: 2020-07-15 00:00:00
Title: 2020-04. testületi határozat (2020. július 15.) az Eurojust által folytatott tevékenységek keretében a személyes adatok kezelésével összefüggésben az érintetteket megillető egyes jogok korlátozására vonatkozó belső szabályokról

2.9.2020   
               
               
                  HU
               
               
                  Az Európai Unió Hivatalos Lapja
               
               
                  L 287/1
               
            
         2020-04. TESTÜLETI HATÁROZAT
         (2020. július 15.)
         az Eurojust által folytatott tevékenységek keretében a személyes adatok kezelésével összefüggésben az érintetteket megillető egyes jogok korlátozására vonatkozó belső szabályokról
         AZ EUROJUST TESTÜLETE,
         tekintettel az Európai Unió működéséről szóló szerződésre,
         tekintettel a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről szóló, 2018. október 23-i (EU) 2018/1725 európai parlamenti és tanácsi rendeletre (1) (a továbbiakban: rendelet) és különösen annak 25. cikkére,
         tekintettel az európai adatvédelmi biztos 2020. június 25-i véleményére
         mivel:
         
                     (1)
                  
                  
                     Az Eurojust felhatalmazással rendelkezik arra, hogy igazgatási vizsgálatokat, fegyelmi előeljárásokat, fegyelmi és felfüggesztési eljárásokat folytasson le a 259/68/EGK, Euratom, ESZAK tanácsi rendeletben (2) meghatározott, az Európai Unió tisztviselőinek személyzeti szabályzatával és az Európai Unió egyéb alkalmazottaira vonatkozó alkalmazási feltételekkel (a továbbiakban: személyzeti szabályzat), valamint az igazgatási vizsgálatok és fegyelmi eljárások lefolytatására vonatkozó általános végrehajtási rendelkezések megállapításáról szóló, 2013. szeptember 23-i Eurojust-határozattal összhangban. Szükség esetén a csalás, a korrupció és az Unió érdekeit sértő jogellenes tevékenységek megelőzésével kapcsolatban az Eurojustnál folytatott belső vizsgálatok szabályairól szóló, 2020. július 15-i 2020-03. testületi határozattal összhangban az OLAF-ot is értesíti az ügyekről.
                  
               
                     (2)
                  
                  
                     Az Eurojust személyzetének tagjai kötelesek bejelenteni az Unió érdekeit sértő, potenciálisan jogellenes tevékenységeket, beleértve a csalást és a korrupciót is. A személyzet tagjai kötelesek bejelenteni a hivatali feladatok ellátásával kapcsolatos olyan magatartást is, amely kimerítheti az uniós tisztviselők súlyos kötelezettségszegésének esetét. Ezt az Eurojust visszaélések bejelentésére vonatkozó iránymutatásairól szóló, 2019. január 29-i 2019-02. testületi határozat szabályozza.
                  
               
                     (3)
                  
                  
                     Az Eurojust az emberi méltóság védelmére, valamint a lelki és szexuális zaklatás megelőzésére vonatkozó politikájáról szóló, 2012. január 31-i határozatában foglaltak szerint a tényleges vagy lehetséges munkahelyi lelki vagy szexuális zaklatási ügyek eredményes megelőzését és kezelését célzó politikát dolgozott ki. A határozat nem hivatalos eljárást állapít meg, amelynek keretében a zaklatás állítólagos áldozata az Eurojust „bizalmi” tanácsadóihoz fordulhat.
                  
               
                     (4)
                  
                  
                     Az Eurojust a 2016. december 13-i 2016-24. testületi határozattal módosított, az Eurojust felülvizsgált biztonsági szabályzatának elfogadásáról szóló, 2016. március 22-i 2016-4. testületi határozat alapján az EU-minősített adatokra (EUCI) vonatkozó biztonsági szabályok esetleges megsértésével kapcsolatos vizsgálatokat is folytathat.
                  
               
                     (5)
                  
                  
                     Az Eurojust a tevékenységeit illetően belső és külső ellenőrzéseknek van alávetve.
                  
               
                     (6)
                  
                  
                     Az ilyen igazgatási vizsgálatok és ellenőrzések keretében az Eurojust együttműködik más uniós intézményekkel, szervekkel, hivatalokkal és ügynökségekkel.
                  
               
                     (7)
                  
                  
                     Az Eurojust – kérésükre vagy saját kezdeményezésére – együttműködhet harmadik országok nemzeti hatóságaival és nemzetközi szervezetekkel.
                  
               
                     (8)
                  
                  
                     Az Eurojust az uniós tagállamok hatóságaival is együttműködhet, akár azok kérésére, akár saját kezdeményezésére.
                  
               
                     (9)
                  
                  
                     Az Eurojust részt vesz az Európai Unió Bírósága előtt folyó ügyekben, amikor az ügyet a Bíróság elé utalja, megvédi az általa hozott és a Bíróság előtt megtámadott határozatot, vagy beavatkozik a feladataival összefüggő ügyekbe. Ezzel összefüggésben szükség lehet arra, hogy az Eurojust titokban tartsa a felek vagy a beavatkozók által megszerzett dokumentumokban szereplő személyes adatokat.
                  
               
                     (10)
                  
                  
                     Feladatai ellátása érdekében az Eurojust gyűjti és kezeli az információkat, illetve a személyes adatok különböző kategóriáit, ideértve a természetes személyek azonosító adatait (pl. vezetéknév, utónév, születési idő stb.), a kapcsolattartási adatokat (pl. lakcím, telefonszám, e-mail-cím stb.), a munkahelyi beosztást és feladatokat, a magánéleti és a munkahelyi magatartásra és teljesítményre vonatkozó információkat (viselkedési adatok, amelyek lényegesek lehetnek, és csak a folyamatban lévő igazgatási vizsgálatok, fegyelmi előeljárások, fegyelmi és felfüggesztési eljárások, az OLAF-nak bejelentett lehetséges szabálytalanságok eseteivel kapcsolatos előkészítő tevékenységek, visszaélések bejelentésével kapcsolatos ügyek és hasonló eljárások céljára korlátozódnak), illetve a pénzügyi adatokat. Az Eurojust adatkezelőként jár el.
                  
               
                     (11)
                  
                  
                     A rendelet alapján az Eurojustnak ezért tájékoztatnia kell az érintetteket ezekről az adatkezelési tevékenységekről, és tiszteletben kell tartania az érintettként őket megillető jogokat.
                  
               
                     (12)
                  
                  
                     Előfordulhat, hogy az Eurojustnak össze kell egyeztetnie ezeket a jogokat az igazgatási vizsgálatok, ellenőrzések és bírósági eljárások célkitűzéseivel. Arra is szükség lehet, hogy az Eurojust egyensúlyt teremtsen az érintettek jogai és más érintettek alapvető jogai és szabadságai között. Ennek érdekében az (EU) 2018/1725 rendelet 25. cikke lehetővé teszi az Eurojust számára, hogy szigorú feltételek mellett korlátozza a rendelet 14–22., 35. és 36. cikkének alkalmazását, továbbá – a 14–20. cikkben meghatározott jogokat és kötelezettségeket illető rendelkezései tekintetében – a rendelet 4. cikkének alkalmazását. Amennyiben a Szerződések alapján elfogadott jogi aktus nem ír elő korlátozásokat, belső szabályokat kell elfogadni, amelyek értelmében az Eurojust korlátozhatja ezeket a jogokat.
                  
               
                     (13)
                  
                  
                     Előfordulhat például, hogy az Eurojustnak korlátoznia kell azokat az információkat, amelyeket az érintett részére szolgáltat személyes adatainak kezeléséről a közigazgatási vizsgálat előzetes értékelési szakaszában vagy már a vizsgálat során, az ügy esetleges ejtése előtt vagy a fegyelmi előeljárás szakaszában. Bizonyos körülmények között az ilyen információk megadása súlyosan befolyásolhatja, hogy az Eurojust sikeresen le tudja-e folytatni a vizsgálatot, például amikor fennáll a veszélye annak, hogy az érintett személy megsemmisíti a bizonyítékokat, vagy a meghallgatás előtt befolyásolja a lehetséges tanúkat. Az Eurojustnak adott esetben védenie kell a tanúk és más érintett személyek jogait és szabadságait is.
                  
               
                     (14)
                  
                  
                     Szükséges lehet egy tanú vagy egy visszaélést bejelentő személy kilétének titokban tartása, aki kérte a névtelenségét. Ebben az esetben az Eurojust dönthet úgy, hogy a jogaik és a szabadságaik védelme érdekében korlátozza az ilyen személyek kilétének, nyilatkozatainak és egyéb személyes adatainak megismerését.
                  
               
                     (15)
                  
                  
                     Szükséges lehet egy olyan munkatárssal kapcsolatos bizalmas adatok védelme, aki egy zaklatási ügy eljárásával kapcsolatban az Eurojust bizalmi tanácsadóihoz fordult. Ilyen esetekben az Eurojustnak valamennyi érintett személy jogainak és szabadságainak védelme érdekében adott esetben korlátoznia kell az állítólagos áldozat, az állítólagos zaklató és más érintett személyek kilétének, nyilatkozatainak és egyéb személyes adatainak megismerését.
                  
               
                     (16)
                  
                  
                     Az Eurojust csak olyan korlátozásokat alkalmazhat, amelyek tiszteletben tartják az alapvető jogok és szabadságok lényegét, illetve egy demokratikus társadalomban feltétlenül szükséges és arányos intézkedésnek minősülnek. Az Eurojustnak indokolásban kell kifejtenie a korlátozások indokait.
                  
               
                     (17)
                  
                  
                     Az elszámoltathatóság elve alapján az Eurojustnak nyilvántartást kell vezetnie az általa alkalmazott korlátozásokról.
                  
               
                     (18)
                  
                  
                     Amikor a feladataival kapcsolatban más szervezetektől kapott személyes adatokat kezel, az Eurojustnak és az adott szervezetnek konzultálnia kell egymással a korlátozások megállapításának lehetséges jogalapjáról, valamint a korlátozások szükségszerűségéről és arányosságáról, kivéve, ha az veszélyeztetné az Eurojust tevékenységét.
                  
               
                     (19)
                  
                  
                     A rendelet 25. cikkének (6) bekezdése arra kötelezi az adatkezelőt, hogy tájékoztassa az érintetteket a korlátozás alkalmazásának fő okairól, és arról, hogy joguk van panaszt benyújtani az európai adatvédelmi biztoshoz.
                  
               
                     (20)
                  
                  
                     A rendelet 25. cikkének (8) bekezdése értelmében az Eurojust az érintettre vonatkozó korlátozás alkalmazásának okaira vonatkozó tájékoztatást elhalaszthatja, elhagyhatja vagy megtagadhatja, amennyiben e tájékoztatás bármilyen módon ellehetetlenítené a korlátozás hatását. Az Eurojustnak eseti alapon kell értékelnie, hogy a korlátozásról adott tájékoztatás ellehetetleníti-e annak hatását.
                  
               
                     (21)
                  
                  
                     Az Eurojustnak azonnal fel kell oldania a korlátozást, amennyiben a korlátozást indokoló feltételek már nem állnak fenn, és ezeket a feltételeket rendszeresen értékelnie kell.
                  
               
                     (22)
                  
                  
                     Az érintetteket megillető jogok és szabadságok legmagasabb szintű védelmének garantálása érdekében, továbbá a rendelet 44. cikkének (1) bekezdésével összhangban megfelelő időben konzultálni kell az adatvédelmi tisztviselővel az esetlegesen alkalmazott korlátozásokról, továbbá ellenőrizni kell, hogy azok megfelelnek-e ennek a határozatnak.
                  
               
                     (23)
                  
                  
                     A rendelet 16. cikkének (5) bekezdése és 17. cikkének (4) bekezdése kivételeket állapít meg az érintettek tájékoztatáshoz és hozzáféréshez való joga alól. Amennyiben e kivételek alkalmazandók, az Eurojustnak nem kell e határozat alapján korlátozást alkalmaznia,
                  
               ELFOGADTA EZT A HATÁROZATOT:
         
            1. cikk
            Tárgy és hatály
            
               (1)   Ez a határozat megállapítja, hogy az Eurojust milyen feltételek mellett korlátozhatja a rendelet 25. cikke alapján a 4., a 14–22., a 35. és a 36. cikk alkalmazását.
            
            
               (2)   Az e határozatban meghatározott feltételek mellett a korlátozások a következő jogokra vonatkozhatnak: az érintettek tájékoztatáshoz való joga, hozzáféréshez, helyesbítéshez, törléshez való jog, az adatkezelés korlátozásához való jog, az érintett tájékoztatása adatvédelmi incidensekről, illetve az elektronikus közlések bizalmas kezelése.
            
            
               (3)   Ez a határozat a személyes adatok Eurojust által végzett kezelésére alkalmazandó annyiban, amennyiben az Eurojust igazgatási vizsgálatokkal, fegyelmi előeljárásokkal, fegyelmi és felfüggesztési eljárásokkal, az OLAF-nak bejelentett lehetséges szabálytalanságok eseteivel kapcsolatos előkészítő tevékenységekkel, visszaélések bejelentésével kapcsolatos ügyekkel, (hivatalos és nem hivatalos) zaklatási eljárásokkal, belső és külső panaszok kezelésével, belső ellenőrzések végzésével, az adatvédelmi tisztviselő által az (EU) 2018/1725 rendelet 45. cikkének (2) bekezdésével összhangban végzett vizsgálatokkal, illetve házon belül vagy külső felek (pl. a CERT-EU) bevonásával végzett (informatikai) biztonsági vizsgálatokkal összefüggő célokból kezel személyes adatokat.
            
            
               (4)   Az e határozat hatálya alá tartozó személyes adatok kategóriái között azonosító, kapcsolattartási, viselkedési és pénzügyi adatok szerepelnek.
            
            
               (5)   Az Eurojustot mint adatkezelőt az adminisztratív igazgató képviseli.
            
         
         
            2. cikk
            Korlátozások
            
               (1)   Az Eurojust a következő esetekben korlátozhatja a 14–22. cikk, a 35. cikk és a 36. cikk, továbbá – a 14–20. cikkben meghatározott jogokat és kötelezettségeket illető rendelkezései tekintetében – a rendelet 4. cikkének alkalmazását:
               
                           a)
                        
                        
                           a rendelet 25. cikke (1) bekezdésének b), c), f), g) és h) pontja alapján, ha igazgatási vizsgálatokat, fegyelmi előeljárásokat, fegyelmi és felfüggesztési eljárásokat folytat a személyzeti szabályzat 86. cikke és IX. melléklete, valamint az igazgatási vizsgálatok és fegyelmi eljárások lefolytatására vonatkozó általános végrehajtási rendelkezések megállapításáról szóló, 2013. szeptember 23-i Eurojust-határozat alapján, valamint ha ügyekről értesíti az OLAF-ot;
                        
                     
                           b)
                        
                        
                           a rendelet 25. cikke (1) bekezdésének h) pontja alapján, ha biztosítja, hogy az Eurojust személyzetének tagjai bizalmasan bejelenthessék a tényeket, ha a véleményük szerint az Eurojust visszaélések bejelentésére vonatkozó iránymutatásairól szóló, 2019. január 29-i 2019-02. testületi határozatban meghatározott súlyos szabálytalanságokat tapasztaltak;
                        
                     
                           c)
                        
                        
                           a rendelet 25. cikke (1) bekezdésének h) pontja alapján, ha biztosítja, hogy az Eurojust személyzetének tagjai az Eurojustnak az emberi méltóság védelmére, valamint a lelki és szexuális zaklatás megelőzésére vonatkozó politikájáról szóló, 2012. január 31-i határozatban meghatározott zaklatási ügyekben indult eljárással kapcsolatban bejelentést tehessenek a bizalmi tanácsadóknál;
                        
                     
                           d)
                        
                        
                           a rendelet 25. cikke (1) bekezdésének c), g) és h) pontja alapján, ha az Eurojust tevékenységeivel vagy szervezeti egységeivel kapcsolatos belső ellenőrzéseket végez;
                        
                     
                           e)
                        
                        
                           a rendelet 25. cikke (1) bekezdésének c), d), g) és h) pontja alapján, ha a jelen bekezdés a)–d) pontja szerinti tevékenységekkel kapcsolatban kölcsönös támogatás vagy együttműködés valósul meg közte és más uniós intézmények, szervek, hivatalok és ügynökségek között az adott szolgáltatási szintre vonatkozó megállapodásban, egyetértési megállapodásokban és együttműködési megállapodásokban foglaltak szerint;
                        
                     
                           f)
                        
                        
                           a rendelet 25. cikke (1) bekezdésének c), g) és h) pontja alapján, ha kölcsönös támogatás vagy együttműködés valósul meg közte és harmadik országok nemzeti hatóságai és nemzetközi szervezetek között az utóbbiak kérésére vagy a saját kezdeményezésére;
                        
                     
                           g)
                        
                        
                           a rendelet 25. cikke (1) bekezdésének c), g) és h) pontja alapján, ha kölcsönös támogatás és együttműködés valósul meg közte és az uniós tagállamok hatóságai között az utóbbiak kérésére vagy a saját kezdeményezésére;
                        
                     
                           h)
                        
                        
                           a rendelet 25. cikke (1) bekezdésének e) pontja alapján, ha az Európai Unió Bírósága előtti eljárásokkal összefüggésben a felek vagy a beavatkozók által megszerzett dokumentumokban szereplő személyes adatokat kezel;
                        
                     
                           i)
                        
                        
                           a rendelet 25. cikke (1) bekezdésének i) pontja alapján, ha a személyes adatok kezelése polgári jogi követelések érvényesítéséhez szükséges.
                        
                     
            
               (2)   Minden korlátozásnak tiszteletben kell tartania az alapvető jogok és szabadságok lényegét, illetve egy demokratikus társadalomban feltétlenül szükséges és arányos intézkedésnek kell lennie.
            
            
               (3)   A korlátozások alkalmazása előtt eseti alapon el kell végezni a szükségesség és az arányosság vizsgálatát. A korlátozások körét a célkitűzéseik eléréséhez feltétlenül szükséges mértékre kell szűkíteni.
            
            
               (4)   Elszámoltathatóság céljából az Eurojust feljegyzést készít, amelyben leírja, hogy mik az indokai a korlátozások alkalmazásának, az (1) bekezdésben felsorolt jogalapok közül melyek alkalmazandók, illetve mi lett az eredménye a szükségesség és az arányosság vizsgálatának. Ezek a feljegyzések egy nyilvántartás részét képezik, amelyet kérésre az európai adatvédelmi biztos rendelkezésére kell bocsátani. Az Eurojust időszakos jelentéseket készít a rendelet 25. cikkének alkalmazásáról.
            
            
               (5)   Amikor a feladataival kapcsolatban más szervezetektől kapott személyes adatokat kezel, az Eurojustnak konzultálnia kell az adott szervezetekkel az érintett korlátozások megállapításának lehetséges jogalapjáról, valamint az érintett korlátozások szükségszerűségéről és arányosságáról, kivéve, ha az veszélyeztetné az Eurojust tevékenységét.
            
         
         
            3. cikk
            Az érintettek jogait és szabadságait érintő kockázatok
            
               (1)   A korlátozások megállapítása által az érintettek jogaira és szabadságaira jelentett kockázatok értékelését és e korlátozások alkalmazási időszakának részleteit rögzíteni kell az adatkezelési tevékenységeknek az Eurojust által a rendelet 31. cikke alapján vezetett nyilvántartásában. Ezeket a rendelet 39. cikke alapján a korlátozásokkal kapcsolatban elvégzett adatvédelmi hatásvizsgálatokban is rögzíteni kell.
            
            
               (2)   Amikor az Eurojust értékeli a korlátozás szükségességét és arányosságát, mérlegeli az érintett jogait és szabadságait érintő lehetséges kockázatokat. Amennyiben az Eurojust korlátozás alkalmazásáról dönt, az érintett jogait és szabadságait érintő kockázatot mérlegeli többek között a többi érintett jogait és szabadságait érintő kockázattal, valamint az Eurojust vizsgálatai vagy eljárásai – például a bizonyítékok megsemmisítése révén történő – ellehetetlenítésének kockázatával szemben. Az érintett jogait és szabadságait érintő kockázatok elsősorban, de nem kizárólag, a jó hírnévvel kapcsolatos kockázatokat, valamint a védelemhez és a meghallgatáshoz való joggal kapcsolatos kockázatokat jelentik.
            
         
         
            4. cikk
            Garanciák és az adattárolás időtartama
            
               (1)   Az Eurojust a korlátozások vagy esetleges korlátozások alá eső személyes adatokkal való visszaélések, illetve a jogosulatlan hozzáférés vagy továbbítás megakadályozása érdekében garanciákat vezet be. Ilyen garanciák közé tartoznak a technikai és szervezeti intézkedések, amelyeket szükség esetén az Eurojust belső határozataiban, eljárásaiban és végrehajtási szabályaiban lehet részletesen ismertetni. A garanciák közé tartoznak a következők:
               
                           a)
                        
                        
                           a feladatok, kötelezettségek és eljárási lépések egyértelmű meghatározása;
                        
                     
                           b)
                        
                        
                           az Eurojust biztonsági előírásainak megfelelően valamennyi elektronikus adatot biztonságos informatikai alkalmazáson kell tárolni, amely megakadályozza, hogy az elektronikus adatokhoz jogosulatlanul vagy véletlenül hozzáférjenek, vagy jogosulatlan személyekhez továbbítsák őket, valamint egyedi elektronikus mappákban, amelyekhez kizárólag az erre felhatalmazott személyzet férhet hozzá. A megfelelő hozzáférési szinteket egyedileg kell meghatározni;
                        
                     
                           c)
                        
                        
                           a papíralapú dokumentumokat biztonságos szekrényekben kell tárolni, és azokhoz kizárólag az arra jogosult személyzet férhet hozzá;
                        
                     
                           d)
                        
                        
                           a korlátozások kellő figyelemmel kísérése és alkalmazásuk időszakos felülvizsgálata;
                        
                     
                           e)
                        
                        
                           az adatokhoz hozzáférő valamennyi személyt titoktartási kötelezettség terhel.
                        
                     A d) pontban említett felülvizsgálatokat legalább hat hónaponként el kell végezni.
            
            
               (2)   A korlátozásokat fel kell oldani, ha az azokat indokoló körülmények már nem állnak fenn.
            
            
               (3)   Az 1. cikk (4) bekezdésében említett személyes adatok megőrzési ideje nem lehet hosszabb, mint amennyi az adatkezelés céljához mérten szükséges és megfelelő. A személyes adatokat az Eurojustnak a személyes adatok Eurojustnál történő kezelésére és védelmére vonatkozó eljárási szabályzat (3) 18. cikkében és mellékletében meghatározott, vonatkozó adatmegőrzési szabályokkal összhangban kell megőrizni, amelyeket a rendelet 31. cikke alapján vezetett adatvédelmi nyilvántartásokban kell meghatározni. A megőrzési időszak végén a személyes adatokat törlik, anonimizálják vagy a rendelet 13. cikkével összhangban átadják a levéltárnak.
            
         
         
            5. cikk
            Az adatvédelmi tisztviselő bevonása
            
               (1)   Az Eurojust adatvédelmi tisztviselőjét indokolatlan késedelem nélkül tájékoztatni kell, ha az érintettek jogait a jelen határozat szerint korlátozzák. Hozzáférést kell biztosítani számára a kapcsolódó iratokhoz, valamint a ténybeli vagy jogi háttérrel kapcsolatos minden dokumentumhoz.
            
            
               (2)   Az Eurojust adatvédelmi tisztviselője kérheti a korlátozások alkalmazásának felülvizsgálatát. Az Eurojust írásban tájékoztatja a saját adatvédelmi tisztviselőjét a felülvizsgálat eredményéről.
            
            
               (3)   Az Eurojust dokumentálja az adatvédelmi tisztviselőnek a korlátozások alkalmazásába történő bevonását, beleértve azt is, hogy milyen információkat osztanak meg vele.
            
         
         
            6. cikk
            Az érintettek tájékoztatása jogaik korlátozásáról
            
               (1)   Az Eurojust a honlapján/intranetén közzétett adatvédelmi értesítésbe belefoglal egy olyan szakaszt, amely általános tájékoztatást nyújt az érintettek számára az érintettek jogainak a 2. cikk (1) bekezdése szerinti lehetséges korlátozásáról. A tájékoztatás kiterjed arra, hogy mely jogok korlátozhatók, hogy milyen indokok alapján alkalmazhatók korlátozások, valamint azok lehetséges időtartamára.
            
            
               (2)   Az Eurojust írásban és indokolatlan késedelem nélkül egyénenként tájékoztatja az érintetteket jogaik jelenlegi és jövőbeli korlátozásáról. Az Eurojust tájékoztatja az érintettet a korlátozás alkalmazásának fő okairól, arról a jogáról, hogy a korlátozás vitatása céljából konzultálhat az adatvédelmi tisztviselővel, valamint arról, hogy joga van panaszt benyújtani az európai adatvédelmi biztoshoz.
            
            
               (3)   Az Eurojust a korlátozás okaira és a panasz európai adatvédelmi biztoshoz történő benyújtásához való jogra vonatkozó tájékoztatást elhalaszthatja, elhagyhatja vagy megtagadhatja egy ideig, ha a tájékoztatás ellehetetlenítené a korlátozás hatását. Ennek indokoltságát eseti alapon kell értékelni. Amikor az már nem lehetetlenítené el a korlátozás hatását, az Eurojust tájékoztatja az érintettet.
            
         
         
            7. cikk
            Az érintett tájékoztatása az adatvédelmi incidensről
            
               (1)   Amennyiben az Eurojust a rendelet 35. cikkének (1) bekezdése alapján köteles tájékoztatást nyújtani az adatvédelmi incidensről, kivételes körülmények között részben vagy egészben korlátozhatja az ilyen tájékoztatást. Feljegyzésben dokumentálja a korlátozás okait, a 2. cikk szerinti jogalapját, valamint a korlátozás szükségességének és arányosságának értékelését. A feljegyzést az adatvédelmi incidensről szóló bejelentéssel egyidejűleg meg kell küldeni az európai adatvédelmi biztosnak.
            
            
               (2)   Amennyiben a korlátozás okai már nem állnak fenn, az Eurojust tájékoztatja az érintettet az adatvédelmi incidensről, a korlátozás fő okairól, valamint arról, hogy joga van panaszt benyújtani az európai adatvédelmi biztoshoz.
            
         
         
            8. cikk
            Az elektronikus hírközlés bizalmas jellege
            
               (1)   Kivételes körülmények között az Eurojust korlátozhatja a rendelet 36. cikke szerinti, az elektronikus hírközlés bizalmas jellegéhez való jogot. Az ilyen korlátozásoknak meg kell felelniük a 2002/58/EK európai parlamenti és tanácsi irányelvnek (4).
            
            
               (2)   Ha az Eurojust korlátozza az elektronikus hírközlés bizalmas jellegéhez való jogot, az érintett kérésére adott válaszában tájékoztatja őt a korlátozás alkalmazásának fő okairól és arról, hogy joga van panaszt benyújtani az európai adatvédelmi biztoshoz.
            
            
               (3)   Az Eurojust a korlátozás okaira és a panasz európai adatvédelmi biztoshoz történő benyújtásához való jogra vonatkozó tájékoztatást elhalaszthatja, elhagyhatja vagy megtagadhatja egy ideig, ha a tájékoztatás ellehetetlenítené a korlátozás hatását. Ennek indokoltságát eseti alapon kell értékelni.
            
         
         
            9. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Hágában, 2020. július 15-én.
            
               
                  az Eurojust testülete részéről
               
               Ladislav HAMRAN
               
                  az Eurojust elnöked
               
            
         
         
            (1)  HL L 295., 2018.11.21., 39. o.
         
         
            (2)  A Tanács 259/68/EGK, Euratom, ESZAK rendelete (1968. február 29.) az Európai Közösségek tisztviselőinek személyzeti szabályzatáról, egyéb alkalmazottainak alkalmazási feltételeiről, valamint a Bizottság tisztviselőire ideiglenesen alkalmazandó különleges intézkedések bevezetéséről (HL L 56., 1968.3.4., 1. o.).
         
            (3)  A személyes adatok Eurojustnál történő kezelésére és védelmére vonatkozó eljárási szabályzat (HL L 50., 2020.2.24., 10. o.).
         
            (4)  Az Európai Parlament és a Tanács 2002/58/EK irányelve (2002. július 12.) az elektronikus hírközlési ágazatban a személyes adatok kezeléséről, feldolgozásáról és a magánélet védelméről (HL L 201., 2002.7.31., 37. o.).